b'\n_START_ARTICLE_\nJustin Thomas\n_START_SECTION_\nAmat\xc3\xb6\xc3\xb6riura\n_START_PARAGRAPH_\nAmat\xc3\xb6\xc3\xb6rin\xc3\xa4 Justin Thomas voitti kaksi turnausta ja kuului Yhdysvaltojen vuoden 2010 junioreiden Ryder Cup-joukkueeseen. Vuonna 2012 Thomas sai vuoden parhaalle yliopistogolfaajalle my\xc3\xb6nnett\xc3\xa4v\xc3\xa4n Haskins Awardin. Justin Thomas siirtyi ammattilaiseksi vuonna 2013.\n_START_SECTION_\nAmmattilaisuran alku\n_START_PARAGRAPH_\nAmmattilaisuran alussa Justin Thomas ansaitsi pelioikeuden Web.Com Tourille kaudelle 2013-2014 karsintaturnauksien kautta. Ensimm\xc3\xa4isen ammattilaisturnauksen Thomas voitti heti ensimm\xc3\xa4isell\xc3\xa4 kaudellaan Web.Com Tourilla ja oli lopulta Tourin kokonaistilaston nelj\xc3\xa4s ansaiten osallistumisoikeuden golfin p\xc3\xa4\xc3\xa4kiertueelle PGA Tourille kaudeksi 2014-2015. Ensimm\xc3\xa4isell\xc3\xa4 kaudellaan PGA Tourilla h\xc3\xa4n oli kahdesti nelj\xc3\xa4s ja uran ensimm\xc3\xa4inen PGA Tourin voitto tuli seuraavalla kaudella 2015-2016 Malesiassa loppuvuodesta 2015.\n_START_SECTION_\nKausi 2016\xe2\x80\x932017\n_START_PARAGRAPH_\nKausi 2016-2017 on ollut toistaiseksi Justin Thomasin uran menestyksekk\xc3\xa4in. Kyseisell\xc3\xa4 kaudella h\xc3\xa4n teki l\xc3\xa4pimurtonsa maailman huipulle. Thomas voitti PGA Tourilla viisi turnausta, joista yksi oli Major-turnaus PGA Championship. Lis\xc3\xa4ksi Thomas voitti PGA Tourin voittajan ratkaisevan FedEx Cupin ja h\xc3\xa4net valittiin PGA Tourin vuoden pelaajaksi. Justin Thomasin lis\xc3\xa4ksi vain kolme pelaajaa on pystynyt voittamaan PGA Tourilla viisi turnausta, joista yksi on Major-turnaus alle 25-vuotiaana sitten vuoden 1960. He ovat Jack Nicklaus, Tiger Woods ja Jordan Spieth.\n_START_SECTION_\nKausi 2017\xe2\x80\x932018\n_START_PARAGRAPH_\nKausi 2017-2018 on l\xc3\xa4htenyt Thomasilla hyvin liikkeelle. H\xc3\xa4n voitti turnauksen Etel\xc3\xa4-Koreassa loppuvuodesta 2017 ja seuraava voitto tuli maaliskuussa 2018 Floridassa pelatussa turnauksessa. Vain viikkoa my\xc3\xb6hemmin Justin Thomas oli Meksikossa WGC-Mexico Championshipissa toinen h\xc3\xa4viten Phil Mickelsonille uusintarei\xc3\xa4ll\xc3\xa4. Meksikon turnauksen j\xc3\xa4lkeen Thomas nousi maailmanlistan sijalta kolme sijalle kaksi Dustin Johnsonin per\xc3\xa4\xc3\xa4n.'